text: Nicki Bille skal fremover bombe for polsk mesterhold
  27 januar 2016 kl. 13.51
  Efter blot et halvt år i Esbjerg FB forsætter Nicki Bille nu karrieren i den polske klub Lech Poznan.
  Den højtprofilerede angriber faldt af både sportslige og private grunde ikke til i Esbjerg, og da han på det seneste har haft et udtalt ønske om at forlade EfB, var alle parter indstillet på at finde en løsning.
  - Som Nicki Billes ophold i EfB har udviklet sig, har vi ikke set nogen vej til et konstruktivt, fremtidigt samarbejde. Nicki fylder som type meget i en trup, og han har med sin kampvilje og ihærdighed erobret mange fanhjerter i tiden i EfB. Men både han og vi vurderer, at han ville blive vanskelig at integrere i det fællesskab, cheftræner Jonas Dal ønsker at skabe i superligatruppen. Det fortæller Esbjerg FB´s direktør Søren Poulsen i en pressemeddelelse.
  Nicki Bille kom til EfB fra franske Evian for at begyndte på en frisk efter en stribe omtumlede år, der havde bragt ham til klubber i Italien, Spanien, Norge og Frankrig.
  Angriberen nåede at spille 19 kampe og score fem mål for EfB. Lech Poznan bliver den 12. klub i Nicki Billes seniorkarriere.
  